ઝવેરચંદ મેઘાણીનો જન્મ ચોટીલાની પોલીસ-લાઈનમાં થયો હોવાથી ગુજરાત પોલીસ એમનું લાઈન-બોય તરીકે વિશેષ ગૌરવ અનુભવે છે તથા પોલીસ-પરિવારની દરેક વ્યકિત તેમના પ્રેરણાદાયી જીવનમાંથી પ્રેરિત થાય છે તેમ પોલીસ કમિશ્નર અનુપનસિંહ ગહલૌતે લાગણીભેર જણાવ્યું હતું. ઝવેરચંદ મેઘાણી આજે પણ લોકહૈયે જીવંત છે. સાહિત્ય, લોકસાહિત્ય, પત્રકારત્વ તેમ જ આઝાદીની લડતમાં તેમનું અનન્ય અને મહામૂલું પ્રદાન કયારેય વિસરાશે નહીં. સદાય અજરામર રહેશે તેવી પણ ભાવાંજલિ અર્પી હતી. ઝવેરચંદ મેઘાણીના રાજકોટ સાથેનાં સંભારણાં પિનાકી મેઘાણીએ વાગોળ્યા હતા. રાજકોટ સાથે ઝવેરચંદ મેઘાણીનાં ૧૨૦-વર્ષ જૂના નાતાને પુનૅં જીવંત કરવા બદલ પિનાકીભાઈ અને કુસુમબેને પોલીસ કમિશ્નર અનુપમસિંહ ગહલૌત અને રાજકોટ શહેર પોલીસનો હ્રદયથી આભાર માન્યો હતો. લોકગાયક નીલેશ પંડ્યાએ કસુંબીનો રંગ રજૂ કરીને ઝવેરચંદ મેઘાણીને સ્વરાંજલિ અર્પી હતી. મેઘાણી તકતી અને મેઘાણી-સાહિત્ય કોર્નર માટે રાજકોટ શહેર પોલીસ કમિશ્નર અનુપમસિંહ ગહલૌત અને રાજકોટ શહેર પોલીસનો લાગણીભર્યો સહયોગ પ્રાપ્ત થયો હતો. નવી પેઢીમાં દેશપ્રેમ અને રાષ્ટ્રભાવનાનું સંસ્કાર-સિંચન તથા ગુજરાતની ગૌરવવંતી સંસ્કૃતિ, સાહિત્ય તેમ જ માતૃભાષાને જીવંત રાખવા માટે સુરક્ષા સેતુ સોસાયટી – ગુજરાત પોલીસનું પ્રેરણાદાયી અને વિશેષ યોગદાન રહ્યું છે. ભારતના પ્રધાન મંત્રી અને ગુજરાતના તત્કાલીન મુખ્ય મંત્રી નરેન્દ્રભાઈ મોદીની પ્રેરણાથી શરૂ થયેલ જનતા અને પોલીસ વચ્ચે સેતુરૂપી સુરક્ષા સેતુ સોસાયટીની ઉમદા પ્રવૃત્ત્િ।ઓ વધુને વધુ વિસ્તરે તેવી લોકલાગણી છે. મેઘાણી-તકતીનું નિર્માણ ધર્મેન્દ્રભાઈ શર્મા - ગીતા મૂર્તિ ભંડાર (અમદાવાદ) તથા મેઘાણી-સાહિત્ય કોર્નરનાં કાચના કબાટનું નિર્માણ વાલજીભાઈ પિત્રોડા – વિશ્વકર્મા ફનીર્ચર (રાજકોટ) દ્વારા થયું છે.ઝવેરચંદ મેઘાણીના જીવન અને કાર્ય સાથે સંકળાયેલાં ઐતિહાસિક સ્મૃતિસ્થળો : જન્મભૂમિ ચોટીલા (સરકારી તાલુકા પુસ્તકાલયની સામે આવેલ જન્મસ્થળ), કર્મ-નિર્વાણભૂમિ બોટાદ (સાળંગપુર રોડ પર આવેલ પૂર્વ- નિવાસસ્થાન), શૌર્યભૂમિ ધંધુકા (રેલ્વે ફાટક પાસે આવેલ હાલનું જિલ્લા પંચાયતનું રેસ્ટ-હાઉસ, જયાં ૨૮ એપ્રિલ ૧૯૩૦માં વિશેષ અદાલતમાં ઝવેરચંદ મેઘાણીએ સિંધુડોનું દર્દભર્યું કાવ્ય છેલ્લી પ્રાર્થના ગાયું ને વિશાળ માનવ મેદની અને મેજિસ્ટ્રેટ સમેત સહુની આંખો આંસુભીની થઈ ગઈ હતી) તથા બાલ્યાવસ્થાની લીલાભૂમિ રાજકોટ (સદરમાં આવેલ રાષ્ટ્રીય શાયર ઝવેરચંદ મેઘાણી પ્રાથમિક શાળા નં ૮, જયાંથી ૧૯૦૧માં શાળા-શિક્ષણનો આરંભ થયો હતો) ગુજરાત સરકાર દ્વારા સ્મારક તરીકે વિકાસ પામે તેવી લોકલાગણી છે. આ ઐતિહાસિક સ્મૃતિસ્થળો જીવંત રહે તે માટે પિનાકી મેઘાણી અને ઝવેરચંદ મેઘાણી સ્મૃતિ સંસ્થાન સતત પ્રયત્નશીલ અને કાર્યરત છે.